যাদবপুরে ছাত্রীর রহস্যমৃত্যুতে খুনের মামলা দায়ের

কলকাতা: যাদবপুরের ছাত্রীর মৃত্যুর (Jadavpur University Student Death) ঘটনায় ক্রমেই দানা বাঁধছে রহস্য। সোমবার সকালে অনামিকার বাবা-মা পৌঁছেছিলেন লালবাজারে। সেখানে তদন্তকারী অফিসারদের সঙ্গে দীর্ঘ আলোচনার পর তাঁরা যান যাদবপুর থানায়। যাদবপুর বিশ্ববিদ্যালয়ের (Jadavpur University) ছাত্রী অনামিকা মণ্ডলের রহস্যমৃত্যুতে দায়ের এবার খুনের মামলা। মৃত ছাত্রীর বাবা অভিযোগের ভিত্তিতে খুনের মামলা দায়ের করেছে যাদবপুর থানা। সোমবার যাদবপুর থানায় লিখিত অভিযোগ দায়ের করেছেন মৃত পড়ুয়ার বাবা।

সোমবার সকালে অনামিকার বাবা-মা পৌঁছেছিলেন লালবাজারে। সেখানে তদন্তকারী ও হোমিসাইড বিভাগের কর্তাদের সঙ্গে কথা বলার পরই তাঁরা যাদবপুর থানায় যান। অভিযোগ জানান, তাঁদের মেয়েকে ‘ইচ্ছাকৃত’ভাবে কেউ জলে ফেলে দিয়েছে। তদন্তকারীদেরও ধারণা, ঘটনাস্থল ও পরিস্থিতির ব্যাখ্যায় একাধিক অসঙ্গতি রয়েছে। সোমবার অজ্ঞাতপরিচয় ব্যক্তির বিরুদ্ধেই মামলা দায়ের করেছেন অনামিকার বাবা। তবে সন্দেহের তালিকায় রয়েছে অনামিকার ব্যাচের কিছু পড়ুয়া, সেই দিন অনুষ্ঠানে উপস্থিত থাকা কিছু ব্যক্তি। ওই সময়ের আশেপাশে যারা ওই এলাকায় গিয়েছিলেন, তাদেরও জেরা করতে পারে পুলিশ।

আরও পড়ুন: অনুদান নিলে কলকাতার পুজো মণ্ডপে রাখতে হবে মোদির ছবি !

গত বৃহস্পতিবার রাতে যাদবপুর বিশ্ববিদ্যালয়ের চার নম্বর গেটের কাছে একটি পানাপুকুর থেকে উদ্ধার হয় ইংরেজি বিভাগের তৃতীয় বর্ষের পড়ুয়া অনামিকা মণ্ডলের মৃতদেহ। হাসপাতালে নিয়ে গেলে তাঁকে মৃত বলে ঘোষণা করা হয়। এর পর দেহ ময়না তদন্তে নিয়ে যাওয়া হয়। ময়নাতদন্তের রিপোর্টে উঠে এসেছে, মৃত্যুর কারণ জলেই ডুবে যাওয়া। তবে কীভাবে তিনি ঝিলে পড়লেন, সেটাই স্পষ্ট নয়। তিনি তীব্র মাত্রায় মদ্যপান করেছিলেন কি না তা খতিয়ে দেখতে ভিসেরা পরীক্ষা করছেন ডাক্তাররা। অনামিকার মৃত্যুর ঘটনায় উঠে আসছে একাধিক তত্ত্ব ও প্রশ্ন। তিনি নিজে থেকে পা ফসকে জলে পড়ে গিয়েছিলেন না,কেউ কী ঠেলে ফেলে দিয়েছিল? পড়ে গেলে তিনি বাঁচার জন্য আর্তনাদ করেননি? তিনি কী সাঁতার জানতেন না, কাছেই চলছিল এসএফআইয়ের উৎসব, আর্তনাদ করলেও কেউ শুনতে পাননি?

সমস্ত সম্ভাবনাই খতিয়ে দেখতে অনামিকার মোবাইল ফোন হেফাজতে নিয়েছে পুলিশ। দেখা হচ্ছে মোবাইলে কার সঙ্গে শেষ কথা বলেছিলেন অনামিকা? কেউ কি তাঁকে ডেকে নিয়ে গেছিল? যাদবপুরের ছাত্রীর মৃত্যুতে এখনও পরতে পরতে রহস্য। সব মিলিয়ে, যাদবপুরের ছাত্রীমৃত্যু ঘিরে ফের একবার প্রশ্নের মুখে ক্যাম্পাস সুরক্ষা ও রাতের হোস্টেল পরিবেশ। তদন্তের অগ্রগতির দিকে তাকিয়ে এখন গোটা রাজ্য।

অন্য খবর দেখুন